b'\n_START_ARTICLE_\nSpindesys\n_START_PARAGRAPH_\nSpindesys (angl. apparent brightness)\xc2\xa0\xe2\x80\x93 \xc5\xa1viesulio skleid\xc5\xbeiamos spinduliuot\xc4\x97s steb\xc4\x97jimo vietoje sukeliamas ap\xc5\xa1viestumas spinduliams statmenoje plok\xc5\xa1tumoje. Kitais \xc5\xbeod\xc5\xbeiais sakant, tai yra energijos srautas, krintantis \xc4\xaf vienetin\xc4\xaf pavir\xc5\xa1iaus plot\xc4\x85, statmen\xc4\x85 to srauto sklidimo kryp\xc4\x8diai (fizikoje jo matavimo vienetas yra W/m\xc2\xb2). Astronomijoje jo matavimo vienetas yra ry\xc5\xa1kis arba dar naudojamas naujadaras magnitud\xc4\x97. Spindesys gali b\xc5\xabti matuojamas kokiame nors siaurame bang\xc5\xb3 intervale (pvz., per kok\xc4\xaf nors fotometrin\xc4\x97s sistemos filtr\xc4\x85)\xc2\xa0\xe2\x80\x93 tai vadinamasis heterochromatinis spindesys arba visame elektromagnetini\xc5\xb3 bang\xc5\xb3 diapazone\xc2\xa0\xe2\x80\x93 vadinamasis bolometrinis spindesys._NEWLINE_Regimasis ry\xc5\xa1kis (angl. apparent magnitude), paprastai \xc5\xbeymimas m, yra stebimos i\xc5\xa1 \xc5\xbdem\xc4\x97s \xc5\xbevaig\xc5\xbed\xc4\x97s, planetos ar kito dangaus objekto bedimensis spindesio matas. Regimasis ry\xc5\xa1kis priklauso ne tik nuo objekto savybi\xc5\xb3 (t. y. nuo \xc5\xa1viesio), bet ir nuo to, kokiame atstume nuo steb\xc4\x97tojo jis yra (kuo toliau, tuo ry\xc5\xa1kis silpnesnis) bei nuo sugerian\xc4\x8dios med\xc5\xbeiagos tarp steb\xc4\x97tojo ir objekto (kuo daugiau jos, tuo ry\xc5\xa1kis ma\xc5\xbeesnis). Kuo ry\xc5\xa1kesnis objektas, tuo ma\xc5\xbeesn\xc4\x97 ry\xc5\xa1kio skaitmenin\xc4\x97 vert\xc4\x97. Terminas absoliutinis ry\xc5\xa1kis rei\xc5\xa1kia objekto spindes\xc4\xaf, kai jis yra 10 pc atstumu nuo steb\xc4\x97tojo. Plika akimi galime matyti objektus iki \xc5\xa1e\xc5\xa1to ry\xc5\xa1kio.'